ET Euroopa Liidu Teataja C 269/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 269/05)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„ABBACCHIO ROMANO”

EÜ nr: IT-PGI-005-0293-21.05.2003

KPN ( ) KGT (X)

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche agricole e forestali Aadress: Via XX Settembre, 20 — I-00187 Roma Telefon: (39) 06 481 99 68 Faks: (39) 06 42 01 31 26 E-post: qtc3@politicheagricole.it

2. Taotlejate rühm:

Nimi: Comitato promotore della Denominazione di Origine Protetta «Caseus Romae», «Ricotta Romana», «Caciotta Romana» e della Indicazione Geografica Tipica «Abbacchio Romano» Aadress: Via Raffaele Piria, 6 — Roma Telefon: (39) 06 407 30 90 Faks: (39) 06 407 37 83 E-post: — Koosseis: Tootjad/töötlejad ( X ) Muud ( )

3. Toote liik:

Klass 1.1 — Värske liha (ja rups)

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Abbacchio Romano”

4.2. Kirjeldus: Kaitstud geograafilist tähist „Abbacchio Romano” võib kasutada ainult punktis 4.3 nimetatud piirkonnas sündinud, kasvatatud ja tapetud tallede puhul. Tarbimisse lubamisel peab KGT „Abbacchio Romano” vastama järgmistele näitajatele: värvilt heleroosa ja valge rasvkattega; õhukese koega; tugeva konsistentsiga, kergelt rasvane. „Abbacchio Romano” rümpadel peavad tapmisel olema järgmised omadused: jahutatud rümba mass, nahata, koos pea ja liivriga: maksimaalselt 8 kg; liha värvus: heleroosa (erilist tähelepanu osutatakse kõhuseina siselihastele); lihasmassi struktuur: tugev (koevedelikuta); rasva värv: valge; rasva konsistents: kõva (proov tehakse saba kinnituskohal olevast rasvkoest, kui ümbritsev temperatuur on 18–20 °C); rasvkate: rümba välispinda katab mõõdukas rasvakiht, mis neerude kohal ei tohi olla liiga paks. Rümba, mis on kaitstud geograafilise tähisega „Abbacchio Romano”, võib tarbimisse lubada tervena ja/või lõigatuna järgmisteks osadeks: terve rümp; poolrümp (rümp lõigatakse pikisuunas kaheks sümmeetriliseks tükiks); abatükk; reietükk; karbonaad; pea ja liiver (süda, kopsud ja maks). Lõikamine võib toimuda ka väljaspool punktis 4.3 nimetatud tootmispiirkonda.

4.3. Geograafiline piirkond: Kogu Lazio maakond.

4.4. Päritolutõend: Tootmise iga etapp peab olema jälgitav kõigi sissetulevate ja väljaminevate ainete täpse kirjelduse abil. See koos kontrolliasutuse hallatavate registritega, kuhu on kantud põllumajandustootjad, tootjad ja pakendajad, tootmis- ja pakendamisregistrite pidamine ning toodetud koguste deklareerimine tagab toote jälgitavuse kogu tootmisahela jooksul. Lisaks tuleb kaitstud geograafilise tähisega „Abbacchio Romano” varustatud liha tootmiseks mõeldud loomad identifitseerida kümne päeva jooksul pärast sündi vasaku kõrva külge kinnitatava kõrvamärgiga, mille esipoolel on ettevõtte identifitseerimiskood tähtedes ja numbrites ja taga lamba seerianumber. Kõiki neisse erinevatesse registritesse kantud juriidilisi ja füüsilisi isikuid kontrollib pädev asutus vastavalt spetsifikaadi nõuetele ja kehtestatud kontrollikavale.

4.5. Tootmismeetod: Spetsifikaadi kohaselt on „Abbacchio Romano” toormaterjal järgmist tõugu isaste ja emaste tallede liha ja osad: Sarda ja selle ristandid, Comisana ja selle ristandid, Sopravvissana ja selle ristandid, Massese ja selle ristandid, Merinizzata Italiana ja selle ristandid. Talled tapetakse 28–40 päeva vanuselt. Vastavalt ühenduse määrustele kuuluvad talled „piimatallede” kategooriasse (tapakaal kuni 8 kg). Lambad peavad olema vabapidamisel või osaliselt vabapidamisel. Lubatud on kasutada sobiva konstruktsiooniga varjualuseid, mille hügieenitingimused tagavad loomade heaolu. Eriti olulised on rahuldav ventilatsioon, loomulik valgus ja põrand. Tallesid tuleb toita emapiimaga (loomulik imetamine). Lisatoiduna võib kasutada looduslikku toitu ja metsikuid taimi.

Uttesid karjatatakse looduslikel ja külvatud karjamaadel ja niitudel, mis on tootmispiirkonnale iseloomulikud (punkt 4.3). Lisatoiduna on lubatud kuivtoit ja kontsentraadid, kuid need ei tohi olla sünteetilised ega geneetiliselt modifitseeritud. Tallede ja uttede puhul ei tohi rakendada sundtoitmist, keskkonnast tulenevat stressi ega hormoonravi, et tootmist suurendada. Suvel on lubatud traditsiooniline karjatamine mägedes. Tapmine kägiveeni läbilõikamise teel peab toimuma 24 tunni jooksul looma tapamajja toomisest, seejärel loom nülitakse ja eemaldatakse esi- ja tagajalad.

Tallede sündimine, kasvatamine ja tapmine võib toimuda ainult Lazio maakonnas.

4.6. Seos piirkonnaga: „Abbacchio Romano” on juba ammusest ajast olnud tihedalt seotud Lazio maakonnaga, mida tõestab lambakasvatuse tähtsus kogu Lazio maakonna majandusele ja traditsioonidele ning eriti maine, mis kõnealusel tootel on tarbijate seas. Geograafilise tähisega kaitstud tootel on piirkonna kokakunstis oluline osa, seda kasutatakse toorainena ligikaudu sajas erinevas Rooma ja Lazio piirkonna traditsioonilises roas. Sotsiaalsel tasandil ilmneb toote ja geograafilise piirkonna seos arvukate festivalide, laatade ja näituste kaudu, mille teemaks on „Abbacchio Romano” ja mida korraldatakse kogu Lazio maakonnas. Tuleks märkida, et Rooma murdest tulenevat sõna „abbacchio” kasutatakse üksnes Lazio piirkonnas. Chiappino Rooma murde sõnastikus tähendab „abbacchio” tegelikult „imevat talle või hiljuti võõrutatud talle” ja „agnello” ligi aastavanust talle, keda on juba kaks korda pügatud. Firenzes sellist vahet ei tehta, vaid kasutatakse mõlema puhul sõna „agnello”. Ka kõnealuse toote suhtes tehtavaid eri toiminguid kirjeldatakse Rooma murde mõistetega, nagu „sbacchiatura” või „abbacchiatura” (selliste loomade tapmine).

Nende inimlike asjaolude kooslus annab tootele ainulaadsed omadused, tänu millele on „Abbacchio Romano” maine ainulaadne. Kõnealuse toote kohta on palju ajaloolisi viiteid, millest mõned pärinevad väga kaugest ajast.

4.7. Kontrolliasutus:

Nimi: CCIAA di Roma Aadress: Via De' Burro, 147 — I-00186 Roma Telefon: (39) 06 679 59 37 Faks: — E-post: —

4.8. Märgistus: „Abbacchio Romano” liha peab tarbimisse lubamisel kandma spetsiaalset logo, mis võimaldab seda ära tunda ja tagab selle pärituolu.

Märgistamine peab toimuma tapamajas. Liha müüakse punktis 4.2 kirjeldatud tükkidena.

Pakendil peab lisaks ühenduse graafilisele sümbolile ja sellega seotud andmetele ning seadusega ettenähtud teabele olema selges ja loetavas trükikirjas järgmised lisaandmed:

nimetus „Abbacchio Romano” peab olema muust kirjast suuremas, selges ja kustumatus kirjas, mis eristub selgesti muust kirjast ja mille järel on tähis „Indicazione Geografica Protetta” ja/või „I.G.P.” (kaitstud geograafiline tähis, KGT);

tootja/pakendaja nimi, ärinimi ja aadress;

logo peab olema pressitud rümba pinnale tükkide välisküljele;

logo on nelinurk, mida piiravad kolm värvilist joont: roheline, valge ja punane. Ülaosas on laineline punane joon, mis on ühendatud nelinurga sees asuva punase ovaaliga, millel on stiliseeritult kujutatud talle pea. All katkestab nelinurga suurte punaste trükitähtedega tekst „I.G.P.”. Nelinurga alumises osas on sõnad „ABBACCHIO” kollaste ja „ROMANO” punaste trükitähtedega.

Nimetus „Abbacchio Romano” peab olema itaalia keeles.

(1) ELT L 93, 31.3.2006, lk 12.